ताजपुरिया संस्कृति जोगाउन आग्रह
ताजपुरिया समुदायका अगुवाहरूले आफ्नो संस्कृति र परम्परा संरक्षणका लागि सरकारसँग आग्रह गरेका छन् । संविधानको भावना र मर्मअनुसार आदिवासी जनजातिको कला, संस्कृतिलाई संरक्षण र संवर्द्धन गर्नुपर्ने भन्दै उहाँहरूले त्यसका लागि सरकारको ध्यानाकर्षण गराएका हुन् ।
गोरखापत्र अनलाइनमोरङ, मंसिर २५ गते । ताजपुरिया समुदायका अगुवाहरूले आफ्नो संस्कृति र परम्परा संरक्षणका लागि सरकारसँग आग्रह गरेका छन् । संविधानको भावना र मर्मअनुसार आदिवासी जनजातिको कला, संस्कृतिलाई संरक्षण र संवर्द्धन गर्नुपर्ने भन्दै उहाँहरूले त्यसका लागि सरकारको ध्यानाकर्षण गराएका हुन् ।ताजपुरिया समाज कल्याण परिषद्को २८ औँ स्थापना दिवसको अवसरमा मोरङको रङ्गेली नगरपालिका –८ दर्बेशा बजारमा आयोजित कार्यक्रममा परिषद्का अध्यक्ष पूर्णलाल ताजपुरियाले समुदायको परम्परागत संस्कृति जोगाउनुपर्ने बताउनुभयो । परिषद्का पूर्व अध्यक्ष एवम् आदिवासी जनजाति महासङ्घका पूर्व महासचिव नित्यानन्द ताजपुरियाले नटुवा, हुदुरधुरा, ढोलसोनालगायत सांस्कृतिक नाचहरू पछिल्लो समय लोप हुने अवस्थामा पुगेको बताउनुभयो । पूर्वी तराईको झापा र मोरङमा बसोबास गर्दैआएका ताजपुरिया जातिले संविधानले दिएको अधिकारको महसुस गर्न नपाएको उहाँले बताउनुभयो ।  प्रतिनिधिसभाका सदस्य ऋषिकेश पोखरेलले ताजपुरिया जातिलाई विशेष स्वायत्त क्षेत्र घोषणा गर्न संसद्मा माग गर्ने प्रतिबद्धता जनाउनुभयो । संविधानले दिएको अधिकारबाट संरक्षित क्षेत्र घोषणा गरिए ताजपुरिया समुदाय अघि बढ्न सक्ने बताउँदै सांसद पोखरेलले परिषद्ले लिएको लक्ष्य छिट्टै पूरा हुनेमा विश्वास व्यक्त गर्नुभयो ।  कार्यक्रममा झापा र मोरङबाट आएका प्रतिनिधिले नटुवा, हुदुरधुरा, ढोलसोना लगायत सांस्कृतिक नृत्य प्रस्तुत गरेका थिए । साथै जातीय पहिचानका परम्परागत र आधुनिक गीतको प्रस्तुति गरिएको थियो । राष्ट्रिय जनगणना २०७८ अनुसार ताजपुरिया जातिको सङ्ख्या २० हजार ९ सय ८९ छ । 